Regering ‘neem kennis’ van massastakers se eiseMondli Gungubele het die betogers toegespreek. (Foto: Cosatu/Twitter) Mondli Gungubele, minister in die presidensie, het Woensdag die massastakers wat by die Uniegebou vergader het, verseker dat die regering kennis neem van hul eise en dat dit die nodige aandag sal geniet. Dit kom nadat die betrokke vakbonde hul memorandums van griewe en eise aan die minister oorhandig het. Hordes mense het Woensdag aan die massastaking deelgeneem wat dele van Tshwane tot stilstand gebring het. Die mense het onder die vaandel van die vakbonde Saftu, Cosatu en verskeie ander organisasies opgeruk in protes teen die ekonomiese en energiekrisis waaronder Suid-Afrikaners tans gebuk gaan. Betogings in ander dele van die land was egter baie kleiner, met vakbonde se oproepe vir ŉ “nasionale stilstand” wat grootliks geïgnoreer is. Die stakers in Gauteng het nietemin die paaie in die hoofstad versper terwyl hulle na die Uniegebou gestap het en geëis dat die regering stygende lewenskoste aanpak om ŉ “ekonomiese ineenstorting” te voorkom. Gungubele het later die dag die betogers toegespreek en gesê die regering sal toesien dat hul eise as ŉ prioriteit hanteer word. “Ons stem saam met julle dat as die regering nie aandag aan ongelykheid gee nie, dit irrelevant sal wees.” Van die eise wat deur Saftu gelys word, vra vir die uitbreiding van die openbare sektor se loonrekening sodat meer onderwysers, verpleegsters, polisiebeamptes, korrektiewe beamptes en maatskaplike werkers aangestel en goed betaal word. Zwelinzima Vavi, hoofsekretaris van die Suid-Afrikaanse Federasie van Vakbonde, het op sy beurt aan die betogers gesê dat werkers minstens ŉ 8%-verhoging van die regering vereis namate samesprekings hieroor vasgeval het. “Daar moet daadwerklik opgetree word aangesien minstens 14 miljoen mense daagsliks gedwing word om ŉ maaltyd oor te slaan… omdat hulle eenvoudig nie kan bekostig om ŉ bord kos te koop nie.” Gungubele het nie kommentaar oor die verhogingsgesprekke gelewer nie aangesien samesprekings hieroor steeds aan die gang is. Hy het wel gesê daar is ŉ verbintenis van alle partye om met ŉ oplossing vorendag te kom. Cosatu acknowledges all workers who heeded the call by the federation to participate in the National strike against rising costs of living in South Africa and undermining of collective bargaining by employers #CosatuNationalStrike #CosatuNationalStrike #CosatuNationalStrike pic.twitter.com/qJZR2G5SrM — @COSATU Today (@_cosatu) August 24, 2022